אבי ויגדרזון

אָבִי (אביחי) וִיגְדֶרְזוֹן (נולד ב-9 בספטמבר 1956) הוא מתמטיקאי ומדען מחשב ישראלי, העוסק בסיבוכיות חישובית. פרופסור במכון למחקר מתקדם שבפרינסטון, ניו ג'רזי. זוכה פרס אבל לשנת 2021 (עם לסלו לובאס ההונגרי) ופרס טיורינג לשנת 2023.

ביוגרפיה
ויגדרזון נולד וגדל בחיפה. סיים את בית הספר הריאלי בחיפה ב-1974. ב-1980 השלים תואר ראשון במדעי המחשב בפקולטה למדעי המחשב של הטכניון בהצטיינות יתרה. ב-1983 סיים דוקטורט באוניברסיטת פרינסטון שבניו ג'רזי. עבודת המחקר שלו עסקה בסיבוכיות קומבינטורית בהדרכת ריצ'רד ג'. ליפטון. את הפוסט-דוקטורט עשה באוניברסיטת קליפורניה בברקלי ובמרכז המחקר של IBM בסן חוזה שבקליפורניה, בהדרכת ריצ'רד קארפ.

ב-1986 התקבל כחבר בסגל האוניברסיטה העברית בירושלים, ובגיל 30 קיבל דרגת פרופסור. בין 1993–1995 כיהן כראש המכון למדעי המחשב באוניברסיטה, וב-1994 זכה במדליית אבקוס של האיחוד המתמטי הבין-לאומי על תרומת מחקריו בסיבוכיות חישובית לתחום תורת האינפורמציה. בשנות ה-90 של המאה ה-20 כיהן גם כמרצה אורח באוניברסיטת פרינסטון ובמכון למחקר מתקדם שם. הוא התקבל למשרה קבועה במכון למחקר מתקדם ב-1999 וב-2003 הפסיק עבודתו באוניברסיטה העברית.

ב-2009 זכה ביחד עם עומר ריינגולד וסליל ודהן בפרס גדל על פיתוח "מכפלת הזיג-זג" של גרפים.

במרץ 2021 הוכרז ויגדרזון כחתן פרס אבל (הוא חולק את הפרס עם לסלו לובאס מהונגריה).

באפריל 2024 זכה בפרס טיורינג על תרומתו להבנת האקראיות בחישוביות ובמתמטיקה.

תחומי מחקר עיקריים
 תורת הסיבוכיות
 חישוב מקבילי
 קומבינטוריקה ותורת הגרפים
 אלגוריתמים קומבינטוריים לאופטימיזציה
 אקראיות והצפנה
 רשתות נוירונים ורשתות מבוזרות

 הישגים אקדמיים 
במהלך הקריירה האקדמית שלו פרסם אבי ויגדרזון כ-250 מאמרים, בנוסף ל-204 מאמרים שכתבו סטודנטים שלו או דוקטורנטים במעבדתו.

רוב מחקריו פורצי הדרך היו בתחום סיבוכיות חישובית. נושא זה עוסק בכמות המשאבים (דוגמת זמן, מספר ליבות) שנדרשים לפתרון בעיה מסוימת ובייעול האלגוריתמים. נושא זה נבדל מתחום החישוביות שעוסק בשאלה האם בעיה נתונה אפשרית לפתרון.

ויגדרזון הוא עורך או עוזר עריכה של חמישה כתבי עת מדעיים.

פרסים והוקרה
ויגדרזון קיבל פרסים רבים:
 1986–1989 – מלגת אלון.
 1989 – מענק מחקר על שם נומי מ. ברגמן.
 1994 – מדליית אבקוס של האיחוד המתמטי הבין-לאומי.
 1994 – פרס נשיא האוניברסיטה העברית ע"ש פרופ' יורם בן-פורת לחוקר צעיר מצטיין.
 2008 – פרס קוננט למאמרים יוצאי דופן על שם לוי ל. קוננט.
 2008 - פרס ג'וסיה וילארד גיבס
 2009 – פרס גדל למאמרים יוצאי דופן בתחום מדעי המחשב התאורטיים על שם קורט גדל.
 2019 – פרס קנות'.
 2021 – פרס אבֶּל על תרומתו לתורת הסיבוכיות. הוא חולק פרס זה עם עמיתו ההונגרי לסלו לובאס.
 2023 - פרס דוקטור לשם כבוד על תרומתו בתחומי התאוריה של מדעי המחשב ובמתמטיקה נדירה
 2023 - פרס דייקסטרה על מאמר שכתב יחד עם מיכאל בן-אור ושפי גולדווסר, שבו פיתחו חישוב רב-משתתפים בטוח עם בטיחות מבוססת תורת האינפורמציה
 2023 - פרס טיורינג למדעי המחשב על תרומתו לתאוריית המחשוב, ולהבנת תפקיד האקראיות בחישוב

 חיים אישיים 
ויגדרזון נשוי לעדנה, אותה הכיר בעת לימודיהם בטכניון בחיפה, ולהם שלושה ילדים.

קישורים חיצוניים



 דף הבית של אבי ויגדרזון באתר המכון למחקר מתקדם
 ביוגרפיה של אבי ויגדרזון, באתר פרס אבל





מכּתביו והרצאותיו:
 Mathematics and Computation
 קריפטוגרפיה: סודות ושקרים, ידיעה ואמון, הרצאה במסגרת סדרת הרצאות "מדוע?" באוניברסיטה העברית, 11 במאי 2008
 קריפטוגרפיה, לא רק הצפנה, הרצאה במסגרת סדרת הרצאות באוניברסיטת תל אביב, 19 בינואר 2012

 הערות שוליים 

קטגוריה:בוגרי הטכניון - מכון טכנולוגי לישראל
קטגוריה:בוגרי בית הספר הריאלי
קטגוריה:בעלי תואר דוקטור מאוניברסיטת פרינסטון
קטגוריה:מדעני מחשב ישראלים
קטגוריה:מדעני מחשב יהודים אמריקאים
קטגוריה:סגל האוניברסיטה העברית בירושלים: מדעי המחשב
קטגוריה:סגל המכון למחקר מתקדם
קטגוריה:זוכי מלגת אלון
קטגוריה:זוכי פרס טיורינג יהודים
קטגוריה:ישראלים זוכי פרס גדל
קטגוריה:זוכי פרס קנות'
קטגוריה:זוכי פרס אבל
קטגוריה:זוכי מדליית אבקוס
קטגוריה:זוכי פרס דייקסטרה
קטגוריה:מהגרים מישראל לארצות הברית
קטגוריה:ישראלים שנולדו ב-1956